               IL-KUMMISSJONI EWROPEA
            Brussell, 25.1.2016
            COM(2016) 28 final
            2016/0012(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed mill-Unjoni Ewropea fil-Kumitat tal-Ambaxxaturi AKP-UE rigward ir-reviżjoni tal-Anness III tal-Ftehim ta’ Sħubija AKP-UE

               MEMORANDUM TA’ SPJEGAZZJONI

               Fid-39 sessjoni tiegħu li saret fid-19 u l-20 ta' Ġunju 2014 f'Nairobi, il-Kunsill tal-Ministri AKP
                  1
               -UE qabel, f'Dikjarazzjoni Konġunta, li jipproċedi bl-għeluq ordnat taċ-Ċentru għall-Iżvilupp tal-Intrapriżi (minn hawn 'il quddiem "ĊŻI"), korp tekniku konġunt tal-Ftehim ta' Sħubija AKP-UE
                  2
                stabbilit fl-Anness III tiegħu. F'din id-Dikjarazzjoni Konġunta, il-Kunsill tal-Ministri ddelega s-setgħat lill-Kumitat tal-Ambaxxaturi AKP-UE biex jieħu d-deċiżjonijiet meħtieġa, "inkluża l-emenda relevanti fl-Anness III tal-Ftehim ta' Cotonou".

               Minn Ġunju 2014 'l hawn saru passi 'l quddiem fir-rigward tal-likwidazzjoni taċ-ĊŻI. bl-istadju finali li jikkundizzjona l-istralċ ordnat taċ-ĊŻI jkun l-adozzjoni tar-reviżjoni tal-Anness III tal-Ftehim ta' Sħubija AKP-UE.

               Huwa intiż li bil-proposta preżenti tal-Kummissjoni jiġu introdotti l-bidliet meħtieġa fl-Anness III tal-Ftehim ta' Sħubija AKP-UE kif ukoll li jiġi stabbilit qafas legali għall-eżistenza taċ-ĊŻI purament għall-bżonnijiet tal-likwidazzjoni tiegħu u biex jipprevedi dispożizzjonijiet legali rigward:

               i)   il-personalità ġuridika taċ-ĊŻI;

               ii)  id-definizzjoni tal-perjodu li jkopri l-għeluq gradwali tal-entità;

               iii) l-arranġamenti ta' finanzjament;

               iv) definizzjoni ġdida tal-istruttura ta' governanza taċ-ĊŻI purament għall-ħtiġijiet tal-likwidazzjoni tagħha.

               Fl-istess waqt, il-Kummissjoni ddeċidiet li tirtira l-proposta tal-Kummissjoni għal deċiżjoni tal-Kunsill dwar "il-pożizzjoni li għandha tittieħed mill-Unjoni Ewropea fil-Kunsill tal-Ministri tal-AKP-UE rigward ir-reviżjoni tal-Anness III tal-Ftehim ta’ Sħubija tal-AKP-UE" COM(2014) 364 final
                  3
                li serviet ta' bażi għan-negozjati bil-ħsieb li ssir tħejjija għal dan id-39 Kunsill tal-Ministri AKP-UE. Dak iż-żmien, il-Kummissjoni kienet irrakkomandat li jsir tħassir sempliċi ta' kwalunkwe referenza lejn iċ-ĊŻI fl-Anness III. Din il-proposta tal-Kummissjoni adottata fl-10 ta' Ġunju 2014 issa ma għadhiex valida u għandha tiġi riveduta biex tipprevedi l-qafas legali legali ġdid għall-eżistenza taċ-ĊŻI purament għall-ħtiġijiet tal-likwidazzjoni tiegħu. Il-proposta tal-Kummissjoni COM(2014) 364 se tiġi rtirata b'mod parallel skont il-proċedura meħtieġa.

               Il-Kummissjoni tipproponi li l-Kunsill tal-Unjoni Ewropea jadotta d-Deċiżjoni mehmuża.

               2016/0012 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed mill-Unjoni Ewropea fil-Kumitat tal-Ambaxxaturi AKP-UE rigward ir-reviżjoni tal-Anness III tal-Ftehim ta’ Sħubija AKP-UE

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 209(2) tiegħu, flimkien mal-Artikolu 218(9) tiegħu,

               Wara li kkunsidra l-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku min-naħa l-waħda, u l-Komunità Ewropea u l-Istati Membri tagħha, min-naħa l-oħra, (minn hawn ’il quddiem imsejjaħ “il-Ftehim ta’ Sħubija AKP-UE")
                  4
               ,

               Wara li kkunsidra l-proposta mill-Kummissjoni Ewropea,

               Billi:

               (1)L-Artikolu 100 tal-Ftehim ta' Sħubija AKP-UE jgħid li l-Annessi Ia, Ib, II, III, IV u VI tiegħu jistgħu jiġu riveduti, rieżaminati / jew emendati mill-Kunsill tal-Ministri AKP-UE fuq il-bażi ta' rakkomandazzjoni min-naħa tal-Kumitat ta' Kooperazzjoni AKP-UE għall-Finanzjament tal-Iżvilupp.

               (2)L-Artikolu 15(4) tal-Ftehim ta' Sħubija AKP-UE jgħid li l-Kunsill tal-Ministri AKP-UE jista' jiddelega setgħat lill-Kumitat tal-Ambaxxaturi AKP-UE.

               (3)Fid-39 sessjoni tiegħu li saret fid-19 u l-20 ta' Ġunju 2014 f'Nairobi, il-Kunsill tal-Ministri AKP-UE qabel, f'Dikjarazzjoni Konġunta, li jipproċedi bl-għeluq ordnat taċ-Ċentru għall-Iżvilupp tal-Intrapriżi (minn hawn 'il quddiem imsejjaħ ĊŻI) "u l-emenda tal-Anness III tal-Ftehim ta' Cotonou". Għal dan il-għan, il-Kunsill tal-Ministri AKP-UE ddeċieda li jagħti delega ta' setgħat lill-Kumitat tal-Ambaxxaturi AKP-UE biex imexxi l-kwistjoni 'l quddiem bil-ħsieb li jadotta d-deċiżjonijiet neċessarji, "inkluża l-emenda relevanti fl-Anness III tal-Ftehim ta' Cotonou".

               (4)Il-modifika tal-Anness III tikkonċerna d-definizzjoni tal-qafas legali ġdid tal-eżistenza taċ-ĊŻI purament għall-bżonnijiet tal-likwidazzjoni tiegħu.

               ADOTTA DIN ID-DEĊIŻJONI:

               Artikolu 1

               1.Il-pożizzjoni li għandha tiġi addottata mill-Unjoni fil-Kumitat tal-Ambaxxaturi AKP-UE rigward ir-reviżjoni tal-Anness III għall-Ftehim ta’ Sħubija AKP-UE tkun stabbilita skont it-termini tal-abbozz ta’ Deċiżjoni tal-Kumitat tal-Ambaxxaturi AKP-UE, li hu mehmuż ma' din id-Deċiżjoni.

               2. Bidliet żgħar għall-abbozz ta' Deċiżjoni jistgħu jiġu miftiehma mir-rappreżentanti tal-Unjoni fil-Kumitat tal-Ambaxxaturi AKP-UE mingħajr deċiżjoni ulterjuri tal-Kumitat.

               Artikolu 2

               Wara l-adozzjoni tagħha, id-Deċiżjoni tal-Kumitat tal-Ambaxxaturi AKP-UE tiġi ppubblikata f'Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)

                        L-Istati Afrikani, tal-Karibew u tal-Paċifiku ("AKP")

                     (2)
                  ĠU L 317, 15.12.2000, p. 3 Il-Ftehim iffirmat f'Cotonou fit-23 ta' Ġunju 2000 kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u bil-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p. 3).

                     (3)

                        Proposta għal Deċiżjoni tal-Kunsill dwar il-pożizzjoni li għandha tittieħed mill-Unjoni Ewropea fil-Kunsill tal-
                           Ministri tal-AKP-UE rigward ir-reviżjoni tal-Anness III tal-Ftehim ta’ Sħubija tal-AKP-UE, COM(2014) 364 final

                        http://eur-lex.europa.eu/legal-content/MT/TXT/?uri=COM:2014:0364:FIN

                     (4)
                  ĠU L 317, 15.12.2000, p. 3 Il-Ftehim iffirmat f'Cotonou fit-23 ta' Ġunju 2000 kif emendat bil-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u bil-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p. 3).

    ---documentbreak---

               IL-KUMMISSJONI EWROPEA
            Brussell, 25.1.2016
            COM(2016) 28 final
            ANNESS
            għall-
            Proposta għalDEĊIŻJONI TAL-KUNSILL
            dwar il-pożizzjoni li għandha tittieħed mill-Unjoni Ewropea fil-Kumitat tal-Ambaxxaturi AKP-UE rigward ir-reviżjoni tal-Anness III tal-Ftehim ta’ Sħubija AKP-UE

               ANNESS

               għall-

               Proposta għal

                  DEĊIŻJONI TAL-KUNSILL

               dwar il-pożizzjoni li għandha tittieħed mill-Unjoni Ewropea fil-Kumitat tal-Ambaxxaturi AKP-UE rigward ir-reviżjoni tal-Anness III tal-Ftehim ta’ Sħubija AKP-UE

               DEĊIŻJONI Nru .../2015

               TAL-KUMITAT TAL-AMBAXXATURI AKP-UE

               ta' ../../2015

               dwar ir-reviżjoni tal-Anness III tal-Ftehim ta’ Sħubija AKP-UE

               Il-KUMITAT TAL-AMBAXXATURI AKP-UE,

               Wara li kkunsidra l-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra
                  1
               , (minn hawn 'il quddiem “il-Ftehim ta’ Sħubija AKP-UE”), u partikolarment l-Artikolu 100 tiegħu,

               Billi:

               (1)L-Artikolu 100 tal-Ftehim ta' Sħubija AKP-UE jgħid li l-Annessi Ia, Ib, II, III, IV u VI tiegħu jistgħu jiġu riveduti, rieżaminati u/jew emendati mill-Kunsill tal-Ministri AKP-UE fuq il-bażi ta' rakkomandazzjoni min-naħa tal-Kumitat ta' Kooperazzjoni AKP-UE għall-Finanzjament tal-Iżvilupp.

               (2)L-Artikolu 15(4) tal-Ftehim ta' Sħubija AKP-UE jgħid li l-Kunsill tal-Ministri AKP-UE jista' jiddelega setgħat lill-Kumitat tal-Ambaxxaturi AKP-UE.

               (3)L-Artikolu 2 tal-Anness III tal-Ftehim ta' Sħubija AKP-UE jikkonċerna ċ-Ċentru għall-Iżvilupp tal-Intrapriżi (minn hawn 'il quddiem "iċ-CŻI"). L-Artikolu 2(6)a tiegħu jaħtar il-Kumitat tal-Ambaxxaturi AKP-UE bħala l-awtorità superviżorja taċ-ĊŻI bir-responsabbiltà, fost l-oħrajn, li jistipula l-Istatuti u r-regoli ta' proċedura taċ-Ċentru għall-Iżvilupp tal-Intrapriżi adottati mid-Deċiżjoni Nru 8/2005 tal-Kumitat tal-Ambaxxaturi AKP-UE
                  2
                (minn hawn 'il quddiem "l-Istatuti taċ-ĊŻI"). L-Artikolu 2(7)a tiegħu jagħti lill-Bord Eżekuttiv taċ-ĊŻI ir-responsabbiltà, fost l-oħrajn, li jistipula r-Regolament Finanzjarju taċ-Ċentru għall-Iżvilupp tal-Intrapriżi adottat mid-Deċiżjoni Nru 5/2004 tal-Kumitat tal-Ambaxxaturi AKP-UE
                  3
                (minn hawn 'il quddiem "ir-Regolament Finanzjarju ĊŻI") u r-Regolament tal-Persunal taċ-Ċentru għall-Iżvilupp tal-Intrapriżi adottat mid-Deċiżjoni Nru 9/2005 tal-Kumitat tal-Ambaxxaturi AKP-UE
                  4
                (minn hawn 'il quddiem "ir-Regolament tal-Persunal taċ-ĊŻI").

               (4)L-Artikolu 1 tal-Istatuti taċ-ĊŻI jiddefinixxi l-prinċipju tal-personalità ġuridika taċ-ĊŻI.

               (5)L-Artikoli 9 u 10 tal-Istatuti taċ-ĊŻI jiddefinixxu l-mandat u l-kompożizzjoni tal-Bord Eżekuttiv taċ-ĊŻI.

               (6)Fid-39 sessjoni tiegħu li saret fid-19 u l-20 ta' Ġunju 2014 f'Nairobi, il-Kunsill tal-Ministri AKP-UE qabel, f'Dikjarazzjoni Konġunta, li jipproċedi "bl-għeluq ordnat taċ-ĊŻI u l-emenda tal-Anness III " tal-Ftehim ta' Sħubija AKP-UE. Għal dan il-għan, il-Kunsill tal-Ministri AKP-UE iddeċieda li jagħti delega ta' setgħat lill-Kumitat tal-Ambaxxaturi AKP-UE biex imexxi l-kwistjoni 'quddiem bil-ħsieb li jadotta d-deċiżjonijiet neċessarji.

               (7)Id-Dikjarazzjoni Konġunta hawn fuq imsemmija tal-Kunsill tal-Ministri AKP-UE stabbilixxiet il-Grupp ta' Ħidma Konġunt AKP-UE (minn hawn 'il quddiem il-“GĦK”) biex jiżgura li ċ-ĊŻI jingħalaq taħt l-aħjar kondizzjonijiet possibbli.

               (8)Il-Kumitat tal-Ambaxxaturi AKP-UE, fid-Deċiżjoni 4/2014 tiegħu tat-23 ta' Ottubru 2014
                  5
                ta mandat lill-Bord Eżekuttiv taċ-ĊŻI biex jieħu kull miżura xierqa biex iħejji għall-għeluq taċ-ĊŻI. Sussegwentement, il-Bord Eżekuttiv taċ-ĊŻI ffirma kuntratt ma' Kuratur li jintemm fil-31 ta' Diċembru 2016.

               (9)B'konformità mal-Artikolu 2(3) tad-Deċiżjoni 4/2014 hawn fuq imsemmi, il-pjan tal-għeluq jippjana li l-fażi tal-għeluq tiġi ffinalizzata sal-31 ta' Diċembru 2016. Bl-approvazzjoni li ta l-Bord Eżekuttiv tal-pjan tal-għeluq definittiv fid-29-30 ta' Ġunju 2015, iċ-ĊŻI daħal fil-fażi tal-għeluq tiegħu.

               (10)Il-fażi tal-għeluq se tiġi segwita minn "fażi passiva" li fih iċ-ĊŻI se jeżisti purament għall-finijiet tal-likwidazzjoni tiegħu. Din il-fażi, li se tiġi ġestita minn Kuratur, tista' tinkludi xogħol amministrattiv, fost l-oħrajn, iż-żamma tal-arkivji taċ-ĊŻI, l-għoti ta' tweġibiet għal kull formalità amministrattiva, jew li jiġu ġestiti xi tilwimiet li jkun fadal li ma setgħux jingħalqu waqt il-fażi tal-għeluq. Il-fażi passiva se tibda fil-jum wara l-fażi tal-għeluq, jiġifieri l-1 ta' Jannar 2017.

               Il-fażi passiva se tintemm wara perjodu ta' ħames snin, jew sa meta ċ-ĊŻI jkun salda l-obbligazzjonijiet tiegħu kollha u rrealizza l-assi kollha tiegħu.

               (11)Skont l-Artikolu 26.1 tar-Regolament Finanzjarju, il-kontijiet għandhom jingħalqu fi tmiem is-sena finanzjarja sabiex isiru d-dikjarazzjonijiet finanzjarji taċ-Ċentru. Għalhekk, l-awditu statutorju tas-sena 2016 marbut mal-fażi tal-għeluq għandha tiġi ffinalizzata mhux wara t-30 ta' Ġunju 2017.

               (12)Il-modifika tal-Anness III tal-Ftehim ta' Sħubija AKP-UE tikkonċerna t-tneħħija tar-referenzi li jsiru għaċ-ĊŻI. Id-Deċiżjoni preżenti tikkostitwixxi l-qafas legali l-ġdid taċ-ĊŻI sa mill-bidu tal-fażi passiva, jiġifieri l-1 ta' Jannar 2017.

               (13)Skont l-Artikolu 95(1) tal-Ftehim ta' Sħubija AKP-UE, il-Ftehim se jiskadi fl-2020. L-istrutturi ta' governanza applikabbli għall-funzjonament taċ-ĊŻI fil-fażi passiva għalhekk għandhom ikunu determinati wkoll għall-perjodu wara t-28 ta' Frar 2020.

               IDDEĊIEDA KIF ĠEJ:

               Artikolu 1

               L-Anness III tal-Ftehim ta’ Sħubija AKP-UE jiġi emendat kif ġej:

               1.It-titolu tal-Anness III jinbidel b'dan li ġej:

               "Appoġġ Istituzzjonali"

               2.L-Artikolu 1 jinbidel b'dan li ġej:

               "Il-kooperazzjoni għandha tappoġġja l-mekkaniżmu istituzzjonali biex jinġiebu 'l quddiem l-agrikoltura u l-iżvilupp rurali. F’dan il-kuntest, il-kooperazzjoni għandha tgħin sabiex jissaħħaħ u jiġi rinfurzat ir-rwol taċ-Ċentru Tekniku ta’ Kooperazzjoni Agrikola u Rurali (ĊTA) fil-bini ta' kapaċità istituzzjonali tal-AKP, b'mod partikolari l-ġestjoni tal-informazzjoni, sabiex jiġi mtejjeb l-aċċess għal teknoloġiji biex tiżdied il-produttività agrikola, il-kummerċjalizzazzjoni, is-sigurtà tal-ikel u l-iżvilupp rurali."

               3.L-Artikolu 3 jsir l-Artikolu 2 li jissostitwih.

               Artikolu 2

               1.Qabel tmiem il-fażi tal-għeluq il-Bord Eżekuttiv taċ-ĊŻI għandu jaħtar Kuratur biex jiżgura l-implimentazzjoni tal-fażi passiva sa mill-1 ta' Jannar 2017 u għal perjodu ta' ħames (5) snin jew sakemm iċ-ĊŻI jkun salda l-obbligazzjonijiet kollha tiegħu u rrealizza l-assi kollha tiegħu.

               2.Ir-responsabbiltà tal-implimentazzjoni tal-fażi passiva se tkun f'idejn Kuratur. Il-Kuratur għandu jipprovdi rapporti annwali lill-Kumitat tal-Ambaxxaturi AKP-UE dwar il-progress li jkun sar fl-implimentazzjoni tal-fażi passiva.

               Artikolu 3

               1.L-Istatuti taċ-ĊŻI, ir-Regolament Finanzjarju taċ-ĊŻI u r-Regolament tal-Persunal taċ-ĊŻI jibqgħu fis-seħħ sa tmiem il-fażi tal-għeluq, jiġifieri l-31 ta' Diċembru 2016.

               Id-Deċiżjoni preżenti hija l-qafas legali ġdid taċ-ĊŻI sa mill-1 ta' Jannar 2017.

               2.Mill-1 ta' Jannar 2017 il-personalità ġuridika taċ-ĊŻI, kif definita fl-Artikolu 1 tal-Istatuti taċ-ĊŻI, tinżamm purament għall-ħtiġijiet tal-likwidazzjoni tagħha.

               3.Waqt il-fażi passiva, il-Bord Eżekuttiv taċ-ĊŻI, kif stabbilit fl-Artikoli 9 u 10 tal-Istatuti taċ-ĊŻI, se jkompli jeżisti sad-data tad-deċiżjoni tal-Kumitat tal-Ambaxxaturi AKP-UE dwar il-proposta għall-kwittanza skont l-Artikolu 4 tad-Deċiżjoni 4/2014.

               Bl-istess mod bħall-fażi passiva, il-kompiti tal-Bord Eżekuttiv taċ-ĊŻI jkunu limitati għall-approvazzjoni tar-rapport tal-għeluq, l-adozzjoni tal-kontijiet relatati mal-fażi tal-għeluq u t-trażmissjoni ta' proposta ta' kwittanza lill-Kumitat tal-Ambaxxaturi AKP-UE għal deċiżjoni. Minn Jannar 2017, ma għandux ikollu iktar minn laqgħa waħda fis-sena.

               Sakemm ma jiġix deċiż mod ieħor mill-Kumitat tal-Ambaxxaturi AKP-UE, tliet xhur wara d-data tat-trażmissjoni tal-proposta, il-kwittanza titqies li ġiet approvata.

               4.Il-kosti relatati mal-fażi passiva għandhom jiġu ffinanzjati skont il-11-il-Fond Ewropew għall-Iżvilupp.

               5.L-intitolamenti taċ-ĊŻI fir-rigward ta' partijiet terzi u l-intitolamenti ta' partijiet terzi fir-rigward taċ-ĊŻI jkunu soġġetti għal perjodu ta' limitazzjoni ta' ħames (5) snin mill-1 ta' Jannar 2017.

               Artikolu 4

               L-inkarigu tal-Grupp Konġunt ta' Ħidma AKP-UE dwar l-għeluq taċ-ĊŻI, kif stabbilit mid-Dikjarazzjoni Konġunta tal-Kunsill tal-Ministri AKP-UE tad-19-20 ta' Ġunju 2014, jintemm mad-deċiżjoni tal-Kumitat tal-Ambaxxaturi AKP-UE dwar il-proposta ta' kwittanza skont l-Artikolu 4 tad-Deċiżjoni 4/2014.

               Artikolu 5

               Id-Deċiżjoni preżenti tidħol fis-seħħ ladarba tiġi adottata, ħlief l-Artikolu 1 li jidħol fis-seħħ fl-1 ta' Jannar 2017.

               Magħmul fi […], […]

                     Għall-Kumitat tal-Ambaxxaturi AKP-UE

                     Il-President

                     (1)
                  ĠU L 317, 15.12.2000, p. 3 Il-Ftehim iffirmat f'Cotonou fit-23 ta' Ġunju 2000 kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u bil-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p. 3).

                     (2)

                        ĠU L 66, 8.3.2006, p. 16

                     (3)
                  ĠU L 70, 9.3.2006, p. 52

                     (4)

                        ĠU L 348, 30.12.2005, p. 54

                     (5)
                  ĠU L 330, 15.11.2014, p. 61


               IL-KUMMISSJONI EWROPEA
            Brussell, 23.5.2017
            COM(2017) 273 final
            2017/0110(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Ewropew għat-tfassil ta' standards fin-navigazzjoni interna (CESNI) u fis-sessjoni plenarja tal-Kummissjoni Ċentrali għan-Navigazzjoni fuq ir-Renu (is-CCNR) rigward l-adozzjoni ta’ standards dwar ir-rekwiżiti tekniċi għall-bastimenti tal-passaġġi fuq l-ilma interni u l-emendar tad-dispożizzjonijiet tranżitorji fir-rigward ta’ dawk il-bastimenti

               MEMORANDUM TA’ SPJEGAZZJONI

               1.KUNTEST TAL-PROPOSTA

               Din il-proposta tikkonċerna l-adozzjoni ta’ Deċiżjoni tal-Kunsill b’applikazzjoni tal-Artikolu 218(9) TFUE rigward l-istabbiliment tal-pożizzjoni tal-Unjoni fil-laqgħa tal-Kumitat Ewropew għat-tfassil ta’ standards fin-navigazzjoni interna (CESNI) tas-6 ta’ Lulju 2017 fir-rigward ta’ standard Ewropew li jistabbilixxi r-rekwiżiti tekniċi għall-bastimenti tal-passaġġi fuq l-ilma interni u waqt il-laqgħa tas-sessjoni plenarja tal-Kummissjoni Ċentrali għan-Navigazzjoni fuq ir-Renu (CCNR) tal-31 ta’ Mejju 2017 dwar l-adozzjoni ta’ emendi għad-dispożizzjonijiet tranżitorji fir-rigward ta’ dawk il-bastimenti.

               Id-Deċiżjoni – li tistabbilixxi l-pożizzjoni tal-Unjoni – hija meħtieġa biex jiġi żgurat li l-interessi tal-UE jiġu meqjusa adegwatament fil-każijiet internazzjonali meta jiġu adottati regolamenti dwar l-istabbiliment ta’ standards tekniċi għal bastimenti tal-passaġġi fuq l-ilma interni. Dawn l-istandards huma inkorporati fil-liġi tal-UE b’mod partikolari fid-Direttiva (UE) 2016/1629 tal-Parlament Ewropew u tal-Kunsill tal-14 ta' Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni, li temenda d-Direttiva 2009/100/KE u li tħassar id-Direttiva 2006/87/KE, li tinkludi referenza diretta għal dawk l-istandards.

               1.1.Is-CESNI u s-CCNR

               Is-CCNR hija organizzazzjoni internazzjonali b’kompetenza regolatorja għal kwistjonijiet ta’ trasport b’navigazzjoni interna fuq ir-Renu. Erba’ (4) Stati Membri (il-Belġju, Franza, il-Ġermanja u n-Netherlands) u l-Iżvizzera huma partijiet fi ħdan is-CCNR.

               Fl-2015, is-CCNR approvat il-ħolqien u l-funzjonament tas-CESNI. Il-missjoni tagħha tinkludi l-adozzjoni ta’ standards tekniċi f’oqsma diversi, b’mod partikolari fir-rigward tal-bastimenti, it-teknoloġija tal-informazzjoni u l-ekwipaġġ, l-interpretazzjoni uniformi ta’ dawn l-istandards u l-proċeduri korrispondenti kif ukoll id-deliberazzjonijiet dwar is-sikurezza tan-navigazzjoni, il-protezzjoni tal-ambjent jew oqsma oħra tan-navigazzjoni.

               Is-CESNI hija magħmula minn esperti li jirrappreżentaw lill-Istati Membri tas-CCNR u tal-UE li jkollhom drittijiet ta’ vot fuq il-bażi ta’ vot wieħed għal kull Stat.

               L-UE mhix parti tas-CCNR jew tas-CESNI. Madankollu, tista’ tipparteċipa fil-ħidma tas-CESNI, flimkien ma’ organizzazzjonijiet internazzjonali li l-missjoni tagħhom tkopri l-oqsma kkonċernati mis-CESNI, iżda mingħajr drittijiet tal-vot.

               Is-CESNI tadotta standards b’unanimità tal-voti tas-CCNR u l-Istati Membri tal-UE preżenti. Fin-nuqqas ta’ kunsens rigward id-deċiżjoni li l-adozzjoni ta’ standards titqiegħed fuq l-aġenda, is-CESNI tiddeċiedi b’maġġoranza ta’ żewġ terzi tal-voti tal-membri preżenti fil-laqgħa. Barra minn hekk, is-CESNI tadotta l-istandards b’unanimità tal-voti tal-Istati Membri tas-CCNR u tal-UE preżenti. Ladarba jiġu deċiżi, l-istandards jingħataw numru ta’ referenza uniku u jiġu ppubblikati.

               Is-CCNR sawret esperjenza sinifikanti fl-istabbiliment tar-rekwiżiti tekniċi għall-bastimenti tal-passaġġi fuq l-ilma interni. Is-CESNI, li hija stabbilita fil-qafas tas-CCNR u bil-parteċipazzjoni tal-Istati Membri kollha tal-UE, għalhekk għandha l-għarfien espert meħtieġ u r-rappreżentanza ġeografika sabiex tfassal standards komuni għan-netwerk kollu tal-passaġġi fuq l-ilma interni fl-Unjoni Ewropea.

               1.2.L-istandard Ewropew li jistabbilixxi r-rekwiżiti tekniċi għall-bastimenti tal-passaġġi fuq l-ilma interni

               Sabiex tiġi żgurata l-konsistenza bejn iż-żewġ reġimi ġuridiċi eżistenti għal rekwiżiti tekniċi għall-bastimenti tal-passaġġi fuq l-ilma interni (ir-Renu u l-UE) huwa meħtieġ li jiġu pprovduti l-istess standards. Kemm il-liġi tal-UE u r-Regolament tas-CCNR se jirreferu għal standards li jitwasslu permezz tas-CESNI ES-TRIN 2017/01 mis-7 ta’ Ottubru 2018 (id-data tal-iskadenza tat-traspożizzjoni tad-Direttiva tal-UE 2016/1629 u d-data tal-applikabbiltà tal-ES-TRIN 2017/01).

               Il-liġi tal-UE u r-reġim regolatorju tal-Kummissjoni Ċentrali għan-Navigazzjoni tar-Renu (CCNR) għal bastimenti tal-passaġġi fuq l-ilma interni se jkunu allinjati għalkollox mit-8 ta’ Ottubru 2018.

               DISPOŻIZZJONIJIET TRANŻIZZJONALI

               Sabiex jiżgura l-adattament progressiv tal-flotta eżistenti għal rekwiżiti tekniċi ġodda, ir-Regolamenti għall-Ispezzjoni tal-Bastimenti tar-Renu (RVIR) inkluda xi dispożizzjonijiet tranżitorji. Il-perjodu tranżitorju jista’ jkollu varjazzjonijiet kbar (minn xi snin għal bosta għexieren ta’ snin).

               Skont l-hekk imsejjaħ moratorju tat-12 ta’ Ġunju 2014, is-CCNR tawlet il-perjodu bi tliet snin sat-30 ta’ Novembru 2017 għat-tmien dispożizzjonijiet tranżitorji li ġejjin:

               ·L-installazzjoni u l-kejl tal-pajpijiet hekk imsejħa breather u l-konnessjonijiet fuq it-tankijiet tal-fjuwil

               ·Il-livell massimu ta’ storbju għall-bastimenti stazjonarji, it-tul massimu permissibbli ta’ pressjoni tal-ħoss fil-kamra tal-magna, il-volum tal-ħoss iġġenerat mill-bastiment fil-post tat-tmunier, l-istorbju u l-vibrazzjoni f’żoni abitabbli

               ·L-applikazzjoni tal-istandard Ewropew għad-dingis

               ·Il-pjanċa tal-manifattur, it-tagħmir tas-sigurtà, id-dokumentazzjoni abbord il-bastiment fil-każ ta’ krejnijiet

               ·Rotot tal-ħrib fuq bastimenti tal-passiġġieri mhux permezz ta’ kċejjen

               ·Rekwiżiti fuq is-sistema ta’ propulsjoni ta’ bastimenti tal-passiġġieri

               ·Ir-rekwiżiti tas-sistema ta’ twissija li tallarma lill-passiġġieri u l-ekwipaġġ tal-bastimenti

               ·Ir-rekwiżiti għall-installazzjonijiet elettriċi.

               L-intenzjoni tas-CCNR kienet li tuża dan il-perjodu ta’ tliet snin biex jinstabu soluzzjonijiet permanenti li jippermettu biżżejjed żmien lill-operaturi biex jadottawhom.

               Jinħtieġ li jkun innotat li l-iskadenza tad-dispożizzjonijiet tranżitorji attwali skont l-RVIR isseħħ fit-30 ta’ Novembru 2017, ħdax-il xahar qabel s-7 ta’ Ottubru 2018 (l-applikabbiltà tal-ES-TRIN kemm fid-Direttiva 2016/1629 kif ukoll fil-qafas tas-CCNR).

               Dawn id-dispożizzjonijiet tranżitorji huma inklużi wkoll fl-istandard ES-TRIN 2015/1 (li tirreferi għalih id-Direttiva (UE) 2016/1629). L-istandard ES-TRIN (2017/1) il-ġdid jipprevedi li jiġu integrati dispożizzjonijiet li jkopru, fejn xieraq, l-arranġamenti tranżitorji kollha li huma suġġetti għall-moratorju. Għal tnejn (2) minn dawn id-dispożizzjonijiet tranżitorji, is-soluzzjonijiet permanenti huma inklużi fl-ES-TRIN 2017/1 (l-installazzjoni u l-kejl tal-pajpijiet hekk imsejħa breather u l-konnessjonijiet fuq it-tankijiet tal-fjuwil u l-pjanċa tal-manifattur, it-tagħmir tas-sigurtà, id-dokumentazzjoni abbord il-bastiment fil-każ ta’ krejnijiet) u għas-sitta (6) l-oħra, l-ES-TRIN 2017/1 jipprevedi estensjoni ulterjuri tal-applikabbiltà tad-dispożizzjonijiet tranżitorji (sal-ES-TRIN 2019).

               Sabiex jitnaqqas id-distakk bejn tmiem l-iskadenza tal-moratorju u d-data tal-applikazzjoni tal-istandard ES-TRIN, 2017/1, huwa meħtieġ li jiġi estiż parzjalment il-moratorju fir-RVIR tal-inqas sas-6 ta’ Ottubru 2017 (id-data sa meta jibda japplika l-ES-TRIN 2017/1).

               L-intenzjoni tas-CCNR hija li tipproponi bidla fir-RVIR għal dawn id-dispożizzjonijiet tranżitorji li jiskadu fit-30 ta’ Novembru 2017.

               L-Istati Membri tas-CCNR, inklużi erba’ Stati Membri tal-UE, se jintalbu japprovaw f’Mejju 2017, fl-okkażjoni tal-laqgħa plenarja li jmiss tas-CCNR, l-estensjoni ta’ dawn id-dispożizzjonijiet tranżitorji.

               ES-TRIN

               L-ewwel verżjoni ES-TRIN (ES-TRIN 2015) ġiet iffinalizzata mis-CESNI fil-laqgħa tiegħu tat-28 ta’ Settembru 2015. Din ġiet formalment adottata mil-laqgħa plenarja tas-CESNI fis-26 ta’ Novembru 2015.

               Id-Deċiżjoni tal-Kunsill (UE) 2015/2176
                  1
                stabbiliet il-pożizzjoni li għandha tiġi adottata f’isem l-Unjoni fi ħdan is-CESNI u fis-sessjoni plenarja tas-CCNR dwar l-adozzjoni ta’ ES-TRIN 2015.

               Dan l-istandard jistabbilixxi r-rekwiżiti tekniċi uniformi meħtieġa biex jiżguraw is-sigurtà tal-bastimenti tal-passaġġi fuq l-ilma interni. Dan jinkludi dispożizzjonijiet dwar il-bini tal-bastimenti, l-armar u t-tagħmir għal bastimenti tal-passaġġi fuq l-ilma interni, dispożizzjonijiet speċjali fir-rigward ta’ kategoriji speċifiċi ta’ bastimenti bħal bastimenti tal-passiġġieri, konvojs imbuttati u bastimenti tal-kontejners, dispożizzjonijiet dwar l-identifikazzjoni tal-bastiment, mudell ta’ ċertifikati u reġistru, dispożizzjonijiet tranżitorji kif ukoll struzzjonijiet għall-applikazzjoni ta’ standard tekniku.

               ES-TRIN jiġi aġġornat regolarment filwaqt li titqies ħidmet il-gruppi ta’ ħidma tas-CESNI.

               L-aġġornament regolari ta’ ES TRIN huwa meħtieġ biex:

               ·jinżamm il-livell għoli ta’ sikurezza fin-navigazzjoni interna

               ·tiġi segwita l-evoluzzjoni teknika (eż. tat-tmunier, tat-tagħmir tan-navigazzjoni)

               ·tiġi żgurata l-kompatibilità mal-qafas legali tal-UE (eż. ir-regolament dwar il-Makkinarju Mobbli Mhux tat-Triq)

               Matul l-2016, l-esperti tas-CESNI ħejjew l-istandard ES-TRIN 2017/1.

               ES-TRIN 2017/1 jinkorpora emendi varji, b’mod partikolari dawk li jikkonċernaw l-oqsma li ġejjin:

               ·l-elevazzjoni tat-tmunier

               ·l-aġġornament tar-referenza għal standards internazzjonali varji

               ·l-emissjonijiet ta' inkwinanti ta' gass u partikolati minn magni

               ·it-tagħmir u l-installazzjonijiet elettriċi

               ·is-sistema għat-tifi tan-nar

               ·il-pjanċa tal-manifattur għal krejnijiet

               ·l-aġġornament tad-dispożizzjonijiet dwar it-tagħmir tan-navigazzjoni u tal-nformazzjoni

               ·il-korrezzjonijiet tad-dispożizzjonijiet tranżitorji dwar tagħmir approvat skont it-tip

               Fil-laqgħa tiegħu tat-23 ta’ Marzu 2017, is-CESNI ddeċieda b’mod unanimu li jiskeda l-adozzjoni tal-verżjoni aġġornata ta’ ES-TRIN (ES-TRIN 2017/1) għal-laqgħa tas-6 ta’ Lulju 2017. Qabel din il-laqgħa f’Lulju, huwa mistenni li jsir biss xi tibdil żgħir u formali fl-abbozz ta’ ES-TRIN. L-istandards se jiġu ppubblikati permezz ta’ sit web iddedikat għal dan (cesni.eu).

               2.LEĠIŻLAZZJONI RILEVANTI TAL-UE U KOMPETENZA TAL-UE

               Id-Direttiva 2006/87/KE tiżgura li ċ-ċertifikati tal-Unjoni għan-navigazzjoni tal-passaġġi fuq l-ilma interni jinħarġu għal inġenji li huma konformi mar-rekwiżiti tekniċi għal bastimenti tal-passaġġi fuq l-ilma interni stabbiliti fl-Anness II ta' din id-Direttiva li għalihom ġiet stabbilita l-ekwivalenza mar-rekwiżiti tekniċi stipulati fl-applikazzjoni tal-Konvenzjoni Riveduta għan-Navigazzjoni fuq ir-Renu.

               Iċ-ċertifikati maħruġa skont l-Artikolu 22 tal-Konvenzjoni Riveduta għan-Navigazzjoni fuq ir-Renu u ċ-ċertifikati għan-navigazzjoni tal-passaġġi fuq l-ilma interni tal-Unjoni huma meqjusa bħala ekwivalenti mill-aspett tar-rekwiżiti tekniċi għall-bastimenti, b’mod partikolari billi r-rekwiżiti tekniċi fi ħdan il-qafas legali tal-UE kienu bbażati fuq ir-rekwiżiti tekniċi tar-Regolamenti għall-Ispezzjoni ta’ Bastimenti tar-Renu.

               Barra minn hekk, l-Artikolu 20 tad- Direttiva 2006/87/KE jipprevedi li kwalunkwe emenda tal-Anness II abbażi tal-progress tekniku jew tal-iżviluppi f’dan il-qasam li jirriżultaw minn xogħlijiet ta’ organizzazzjonijiet internazzjonali, b’mod partikolari s-CCNR, għandha tiżgura li ċ-ċertifikati maħruġa skont l-oqfsa regolatorji rispettivi jibqgħu ekwivalenti biex jiggarantixxu livell ekwivalenti ta’ sikurezza.

               Għaldaqstant, kwalunkwe żvilupp li ġej minn emendi tar-rekwiżiti tekniċi fil-qafas tas-CCNR, u allura anki tal-arranġamenti tranżitorji previsti fihom, jista' jaffettwa d-Direttiva 2006/87/KE.

               Barra minn hekk, fis-16 ta’ Settembru 2016, ġiet ippubblikata d-Direttiva (UE) 2016/1629.

               L-Istati Membri li lilhom hija indirizzata d-Direttiva għandhom jadottaw il-miżuri kollha neċessarji biex jikkonformaw ma’ din id-Direttiva sas-7 ta’ Ottubru 2018.

               L-Anness II tad-Direttiva fih ir-rekwiżiti tekniċi applikabbli għall-inġenji. Dak l-Anness jirreferi għall-istandard ES-TRIN 2015/1. Barra minn hekk, l-Artikolu 31(1) tad-Direttiva jistipula li l-Kummissjoni għandha tadotta atti delegati (...) biex tadatta l-Anness II, biex taġġorna, mingħajr dewmien żejjed, ir-referenza għall-aktar verżjoni reċenti tal-istandard ES-TRIN u biex tistabbilixxi d-data ta’ applikazzjoni tiegħu.

               Kif intqal hawn fuq, is-CESNI, li jaġixxi taħt l-awspiċji tas-CCNR u li huwa miftuħ għal esperti mill-Istati Membri kollha, huwa responsabbli mit-tfassil tal-istandards tekniċi fil-qasam tan-navigazzjoni interna li għalihom l-Unjoni għandha tirreferi.

               Il-premessa (21) tad-Direttiva 2016/1629 tispjega li s-CESNI twaqqaf biex jiffaċilita l-armonizzazzjoni ta’ standards tekniċi applikati fis-settur tal-passaġġi fuq l-ilma interni fl-Ewropa kollha. Id-Direttiva tkompli tfakkar li biex jiġi żgurat livell għoli ta' sikurezza u effiċjenza fin-navigazzjoni interna, biex tinżamm l-ekwivalenza taċ-ċertifikati tan-navigazzjoni interna u sabiex jittieħed kont tal-progress xjentifiku u tekniku u ta' żviluppi oħra fis-settur, ir-referenza għall-Istandard Ewropew li jistabbilixxi r-Rekwiżiti Tekniċi għal Bastimenti tal-Passaġġi fuq l-Ilma Interni (l-istandard ES-TRIN) applikabbli jkollha tinżamm aġġornata.

               3.IR-RIŻULTATI TAL-KONSULTAZZJONIJIET MAL-PARTIJIET INTERESSATI

               L-aġġornament tal-istandard tekniku ta’ ES-TRIN kien is-suġġett ta’ tħejjija intensiva fil-livell tal-esperti tas-CESNI. Firxa kbira ta’ esperti mis-settur pubbliku u privat ġew ikkonsultati f’dan ir-rigward. Matul l-iżvilupp ta’ dan l-istandard saru l-laqgħat tekniċi li ġejjin fil-livell tas-CESNI:

               ·laqgħat ta’ ħidma (23–24.02.2016; 14-15.06.2016; 30-31.08.2016; 29-30.11.2016; 21-22.02.2017) u

               ·Laqgħa tal-Kumitat (23.03.2017).

               Dawn il-laqgħat ippermettew li jintlaħaq ftehim fil-livell ta’ esperti dwar ir-rekwiżiti tekniċi għall-bastimenti tal-passaġġi fuq l-ilma interni.

               4.IL-ĦTIEĠA GĦAL DEĊIŻJONI SKONT IT-TFUE 218(9)

               L-Artikolu 218(9) tat-TFUE jistabbilixxi li "Il-Kunsill, fuq proposta tal-Kummissjoni (...) għandu jadotta deċiżjoni (...) li tistabbilixxi l-pożizzjonijiet li għandhom jiġu adottati f' isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.".

               Fir-rigward tal-applikabbiltà tal-Artikolu 218(9) tat-TFUE, il-proċedura ta' hemmhekk trid tiġi rispettata hekk kif il-kundizzjonijiet ta' hemmhekk jiġu ssodisfati. Dawn il-kundizzjonijiet huma: (a) il-qasam rilevanti jaqa’ taħt il-kompetenza tal-Unjoni, (b) il-pożizzjoni tal-Unjoni hija espressa f’sede stabbilita bi ftehim internazzjonali meta dik is-sede tintalab tadotta (c) atti li jkollhom effetti legali. Ġie ċċarat permezz tal-ġurisprudenza li s-sħubija tal-Unjoni fis-sede relevanti mhix prerekwiżit għall-applikazzjoni tal-Artikolu 218(9) tat-TFUE.

               Huwa evidenti f’dan il-każ li r-rekwiżiti tekniċi għall-bastimenti tal-passaġġi fuq l-ilma interni mhux biss jaqgħu taħt il-kompetenza tal-Unjoni iżda aktar minn hekk, l-Unjoni eżerċitat il-kompetenza tagħha permezz tad-Direttiva 2006/87/KE u d-Direttiva (UE) 2016/1629 u l-qasam tar-rekwiżiti tekniċi għall-bastimenti tal-passaġġi fuq l-ilma interni huwa rregolat fil-parti l-kbira minn regoli komuni tal-Unjoni.

               Kemm is-CESNI kif ukoll is-CCNR jissodisfaw it-tieni kriterju, peress li huma korpi stabbiliti skont ftehim internazzjonali.

               Għalkemm ir-regoli adottati mis-CESNI mhumiex vinkolanti fihom infushom, huwa ċar li dawn isiru vinkolanti għall-membri tas-CCNR ladarba s-CCNR jimmodifika l-qafas leġiżlattiv tagħha (ir-Regolamenti għall-Ispezzjoni ta’ Bastimenti tar-Renu) b'referenza għall-istandard adottat mis-CESNI u tagħmel dan l-istandard mandatorju fil-qafas tal-applikazzjoni tal-Konvenzjoni Riveduta għan-Navigazzjoni fuq ir-Renu. Il-karattru vinkolanti ta’ dan ir-Regolament fost il-membri tas-CCNR huwa stabbilit skont il-Konvenzjoni ta’ Mannheim tas-17 ta’ Ottubru 1868
                  2
               .

               Barra minn hekk, huwa ċar ukoll mill-każistika tal-Qorti tal-Ġustizzja li att mhux vinkolanti ta’ organizzazzjoni internazzjonali jista’ jiġi kkunsidrat bħala “att li jkollu effetti legali” għall-finijiet tal-applikazzjoni tal-Artikolu 218(9) tat-TFUE meta dan l-att ikun kapaċi li b’mod deċiżiv jinfluwenza l-kontenut tal-leġiżlazzjoni tal-UE. Kif spjegat hawn fuq, il-qafas applikabbli skont il-Konvenzjoni Riveduta għan-Navigazzjoni fuq ir-Renu għandu jitqies għal kull emenda tad-Direttiva (UE) 2006/87.

               L-istandards Tekniċi adottati mis-CESNI huma inklużi fl-Anness II tad-Direttiva 2016/1629 u għandhom jiġu aġġornati permezz ta’ atti delegati.

               Għaldaqstant, il-Kunsill adotta deċiżjoni skont l-Artikolu 218(9) tat-TFUE li tistabbilixxi l-pożizzjoni li għandha tiġi adottata f'isem l-Unjoni, l-ewwel fi ħdan is-CESNI għall-adozzjoni ta' standards dwar ir-rekwiżiti tekniċi għall-bastimenti tal-passaġġi fuq l-ilma interni, u t-tieni fi ħdan is-CCNR għall-emendar tal-RVIR fir-rigward tal-arranġamenti tranżitorji.

               2017/0110 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Ewropew għat-tfassil ta' standards fin-navigazzjoni interna (CESNI) u fis-sessjoni plenarja tal-Kummissjoni Ċentrali għan-Navigazzjoni fuq ir-Renu (is-CCNR) rigward l-adozzjoni ta’ standards dwar ir-rekwiżiti tekniċi għall-bastimenti tal-passaġġi fuq l-ilma interni u l-emendar tad-dispożizzjonijiet tranżitorji fir-rigward ta’ dawk il-bastimenti

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91(1) flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)L-azzjoni mill-Unjoni fis-settur tan-navigazzjoni interna jenħtieġ li jkollha l-għan li tiżgura uniformità fl-iżvilupp tar-rekwiżiti tekniċi applikati fl-Unjoni fir-rigwar ta’ bastimenti tal-passaġġi fuq l-ilma interni li jridu jiġu applikati fl-Unjoni.

               (2)Is-sessjoni plenarja tas-CCNR mistennija li ttawwal id-dispożizzjonijiet tranżitorji rilevanti sas-6 ta’ Ottubru 2018 fil-laqgħa tiegħu tal-31 ta’ Mejju 2017.

               (3)Il-Kumitat Ewropew għat-tfassil ta' standards fin-navigazzjoni interna (CESNI) inħoloq fit-3 ta' Ġunju 2015 fil-qafas tal-Kummissjoni Ċentrali għan-Navigazzjoni fuq ir-Renu (CCNR) biex jiżviluppa standards tekniċi għall-passaġġi fuq l-ilma interni f'diversi oqsma, b'mod partikolari f'dak li jirrigwarda l-bastimenti, it-teknoloġija tal-informazzjoni u l-ekwipaġġ.

               (4)Is-CESNI huwa mistenni li jadotta standard dwar ir-rekwiżiti tekniċi għall-bastimenti tal-passaġġi fuq l-ilma interni fil-laqgħa tiegħu tas-6 ta’ Lulju 2017.

               (5)Bħalissa hemm tmien rekwiżiti tekniċi speċifiċi msemmija fir-Regolamenti dwar l-Ispezzjoni tal-Bastiment fuq ir-Renu (RVIR) taħt il-qafas tas-CCNR li jibbenefikaw minn dispożizzjonijiet tranżitorji tar-RVIR. L-applikazzjoni tad-dispożizzjonijiet tranżitorji tar-RVIR ittawlu wara moratorju. Din l-estensjoni se tiskadi fit-30 ta’ Novembru 2017. Id-Direttiva 2006/87/KE tal-Parlament Ewropew u tal-Kunsill tiżgura li ċ-ċertifikati għan-navigazzjoni tal-passaġġi fuq l-ilma interni fl-Unjoni jinħarġu għal inġenji li huma konformi mar-rekwiżiti tekniċi għal bastimenti tal-passaġġi fuq l-ilma interni stabbiliti fl-Anness II għal dik id-Direttiva li għalihom ġiet stabbilita l-ekwivalenza mar-rekwiżiti tekniċi stipulati fl-applikazzjoni tal-Konvenzjoni Riveduta għan-Navigazzjoni fuq ir-Renu. Barra minn hekk, dawn l-arranġamenti tranżitorji huma parti minn ES-TRIN 2015/1, li japplika b’konformità mal-Anness II tad-Direttiva (UE) 2016/1629.

               (6)Sabiex tkun żgurata l-kontinwità bejn ir-regoli u r-rekwiżiti eżistenti li jinsabu fl-istandard ES-TRIN 2017/1, huwa propost li tiġi estiża l-applikazzjoni tad-dispożizzjonijiet tranżitorji tar-RVIR inklużi fil-moratorju sas-6 ta’ Ottubru 2018.

               (7)L-istandard li jrid jiġi adottat mis-CESNI jistabbilixxi r-rekwiżiti tekniċi uniformi meħtieġa biex jiżguraw is-sigurtà tal-bastimenti tal-passaġġi fuq l-ilma interni. Dan jinkludi dispożizzjonijiet dwar il-bini tal-bastimenti, l-armar u t-tagħmir għal bastimenti tal-passaġġi fuq l-ilma interni, dispożizzjonijiet speċjali fir-rigward ta’ kategoriji speċifiċi ta’ bastimenti bħal bastimenti tal-passiġġieri, konvojs imbuttati u bastimenti tal-kontejners, dispożizzjonijiet dwar it-tagħmir tas-Sistema ta’ Indentifikazzjoni Awtomatika, dispożizzjonijiet dwar l-identifikazzjoni tal-bastiment, mudell ta’ ċertifikati u reġistru, dispożizzjonijiet tranżitorji kif ukoll struzzjonijiet għall-applikazzjoni ta’ standard tekniku.

               (8)Id-Direttiva (UE) 2016/1629 tal-Parlament Ewropew u tal-Kunsill
                  3
                li tħassar id-Direttiva 2006/87/KE tal-Parlament Ewropew u tal-Kunsill
                  4
                b’effett mis-7 ta’ Ottubru 2018, fl-Anness II tagħha direttament tirreferi għar-rekwiżiti tekniċi għal inġenji bħala dawk mogħtija fl-istandard 2015/1 ta’ ES-TRIN. Il-Kummissjoni għandha s-setgħa li taġġorna din ir-referenza fl-Anness II, għall-aktar verżjoni reċenti tal-istandard ES-TRIN u li tistabbilixxi d-data tal-applikazzjoni tagħha.

               (9)Għalhekk, l-istandard dwar ir-rekwiżiti tekniċi għal bastimenti tal-passaġġi fuq l-ilma interni li għandu jiġi adottat fis-CESNI se jaffettwa d-Direttiva

                  (UE)

                2016/1629.

               (10)L-Unjoni la hija membru tas-CCNR u lanqas tas-CESNI. Huwa għalhekk meħtieġ li l-Kunsill jawtorizza lill-Istati Membri biex jesprimu l-pożizzjoni tal-Unjoni rigward l-adozzjoni ta’ standard dwar ir-rekwiżiti tekniċi għal bastimenti tal-passaġġi fuq l-ilma interni u d-dispożizzjonijiet tranżitorji rigward dawk il-bastimenti.

               ADOTTA DIN ID-DEĊIŻJONI:

               Artikolu 1

               1.Il-pożizzjoni li għandha tiġi adottata f’isem l-Unjoni Ewropea fil-laqgħa tas-sessjoni plenarja tal-Kummissjoni Ċentrali għan-Navigazzjoni fuq ir-Renu (CCNR) fil-31 ta’ Mejju 2017 għandha tkun li taqbel li jittawwal il-moratorju ta’ dispożizzjonijiet tranżitorji għat-tmien (8) rekwiżiti tekniċi li ġejjin, sa mill-inqas is-6 ta’ Ottubru 2018:

               (a)L-installazzjoni u l-kejl tal-pajpijiet hekk imsejħa breather u l-konnessjonijiet fuq it-tankijiet tal-fjuwil;

               (b)Il-livell massimu ta’ storbju għall-bastimenti stazjonarji, it-tul massimu permissibbli ta’ pressjoni tal-ħoss fil-kamra tal-magna, il-volum tal-ħoss iġġenerat mill-bastiment fil-post tat-tmunier, l-istorbju u l-vibrazzjoni f’żoni abitabbli;

               (c)L-applikazzjoni tal-istandard Ewropew għad-dingis;

               (d)Il-pjanċa tal-manifattur, it-tagħmir tas-sigurtà, id-dokumentazzjoni abbord il-bastiment fil-każ ta’ krejnijiet;

               (e)Ir-rotot tal-ħrib fuq bastimenti tal-passiġġieri mhux permezz tal-kċejjen;

               (f)Ir-rekwiżiti fuq is-sistema ta’ propulsjoni ta’ bastimenti tal-passiġġieri;

               (g)Ir-rekwiżiti tas-sistema ta’ twissija li tallarma lill-passiġġieri u l-ekwipaġġ tal-bastimenti;

               (h)Ir-rekwiżiti għall-installazzjonijiet elettriċi.

               2.Il-pożizzjoni li għandha tiġi adottata f'isem l-Unjoni Ewropea fil-laqgħa tal-Kumitat Ewropew għat-tfassil tal-istandards fil-qasam tan-navigazzjoni fuq passaġġi tal-ilma internti (CESNI) tas-6 ta' Lulju 2017 għandha tkun li taqbel mal-adozzjoni tal-Istandard Ewropew li jistabbilixxi r-Rekwiżiti Tekniċi għan-Navigazzjoni fl-Ilmijiet Interni (“standard ES-TRIN”) 2017/1.

               Artikolu 2

               1.Il-pożizzjoni tal-Unjoni kif stipulata fl-Artikolu 1(1) għandha tiġi espressa mill-Istati Membri, li jaġixxu b'mod konġunt fl-interessi tal-Unjoni.

               2.Il-pożizzjoni tal-Unjoni kif stipulata fl-Artikolu 1(2) għandha tiġi espressa mill-Istati Membri li huma membri tas-CCNR, li jaġixxu b'mod konġunt fl-interessi tal-Unjoni.

               Artikolu 3

               Bidliet minuri għall-pożizzjonijiet imniżżla fl-Artikolu 1 jistgħu jiġu miftiehma mingħajr deċiżjonijiet ulterjuri tal-Kunsill.

               Artikolu 4

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)
                  ĠU L 307, 25.11.2015, p.25

                     (2)
                  Il-Konvenzjoni Riveduta għan-Navigazzjoni fuq ir-Renu tas-17 ta’ Ottubru 1868, kif emendata fl-20 ta’ Novembru 1963

                     (3)
                  Id-Direttiva (UE) 2016/1629 tal-Parlament Ewropew u tal-Kunsill tal-14 ta' Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni, li temenda d-Direttiva 2009/100/KE u li tħassar id-Direttiva 2006/87/KE (ĠU L 252, 16.9.2016, p. 118).

                     (4)
                  Direttiva 2006/87/KE tal-Parlament Ewropew u tal-Kunsill tat-12 ta' Diċembru 2006 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni u li tħassar id-Direttiva tal-Kunsill 82/714/KEE (

                     ĠU L 389, 30.12.2006, p. 1

                  ).


               IL-KUMMISSJONI EWROPEA
            Brussell, 14.9.2015
            COM(2015) 437 final
            2015/0197(NLE)
            Proposta għal
            DEĊIŻJONI TAL-KUNSILL
            dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u r-Repubblika tal-Perù dwar l-eżenzjoni mill-viża għal perjodu qasir

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               Ir-Regolament tal-Kunsill (KE) Nru 539/2001
                  1
                jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni tal-Istati Membri u dawk li ċ-ċittadini tagħhom huma eżentati minn dik il-ħtieġa. Ir-Regolament (KE) Nru 539/2001 huwa applikat mill-Istati Membri kollha, bl-eċċezzjoni tal-Irlanda u r-Renju Unit.

               Ir-Regolament tal-Parlament Ewropew u tal-Kunsill (UE) Nru 509/2014
                  2
                emenda r-Regolament (KE) Nru 539/2001 billi ttrasferixxa 19-il pajjiż għall-Anness II, li jelenka l-pajjiżi terzi fejn iċ-ċittadini huma eżentati mir-rekwiżit tal-viża. Dawn id-19-il pajjiż huma: Il-Kolombja, Dominica, Grenada, Kiribati, il-Gżejjer Marshall, il-Mikroneżja, Nauru, Palau, il-Perù, Saint Lucia, Saint Vincent u l-Grenadini, Samoa, il-Gżejjer Solomon, Timor-Leste, Tonga, Trinidad u Tobago, Tuvalu, l-Emirati Għarab Magħquda u Vanuatu. Ir-referenza għal kull wieħed minn dawn il-pajjiżi fl-Anness II hija akkumpanjata b'nota f'qiegħ il-paġna li tispeċifika li "l-eżenzjoni mir-rekwiżit tal-viża tapplika mid-data tad-dħul fis-seħħ ta’ ftehim dwar l-eżenzjoni mill-viża li għandu jiġi konkluż mal-Unjoni Ewropea".

               Ir-Regolament (UE) Nru 509/2014 ġie adottat fl-20 ta’ Mejju 2014 u daħal fis-seħħ fid-9 ta’ Ġunju 2014. L-ewwel serje ta’ ftehimiet ta’ eżenzjoni mill-viża ġew iffirmati fis-6 ta’ Mejju 2015 (l-Emirati Għarab Magħquda), fis-26 ta’ Mejju 2015 (Timor-Leste) u t-28 ta’ Mejju 2015 (Dominica, Grenada, Saint Lucia, Saint Vincent u l-Grenadini, Samoa, Trinidad u Tobago u Vanuatu) u japplikaw b’mod proviżorju mid-data tal-iffirmar sakemm jidħlu fis-seħħ.

               Il-Kolombja u l-Perù kienu, skont il-Premessa 5 tar-Regolament (UE) Nru 509/2014 u d-dikjarazzjoni konġunta maħruġa fi żmien l-adozzjoni, suġġetti għal proċedura speċifika li ħtieġet valutazzjoni ulterjuri ta' dawn il-pajjiżi b'konfront mal-kriterji rilevanti, qabel ma l-Kummissjoni setgħet tippreżenta rakkomandazzjonijiet lill-Kunsill għal deċiżjonijiet li jawtorizzaw il-ftuħ ta' negozjati dwar il-ftehimiet tal-eżenzjoni mill-viża ma’ dawn iż-żewġ pajjiżi. F’Ottubru 2014, il-Kummissjoni adottat rapport
                  3
                li jevalwa b’mod ġenerali is-sitwazzjoni tal-Perù kif imqabbla mal-kriterji elenkati fl-Artikolu 1 tar-Regolament (KE) Nru 539/2001, kif emendat bir-Regolament (UE) Nru 509/2014; rapport dwar il-Kolombja ġiet adottata b’mod parallel
                  4
               . Ir-rapport eżamina dejta u żviluppi fil-qasam tal-migrazzjoni u l-mobilità (viżi ta’ Schengen, migrazzjoni legali, migrazzjoni irregolari, is-sigurtà ta’ dokumenti tal-ivvjaġġar u frodi), il-kriminalità u s-sigurtà, l-ekonomija, il-kummerċ u t-turiżmu, ir-relazzjonijiet esterni u l-kwistjonijiet tad-drittijiet tal-bniedem, il-koerenza reġjonali u r-reċiproċità. Dan ir-rapport evalwa wkoll ix-xenarji ta’ riskju li jistgħu jirriżultaw mil-liberalizzazzjoni tal-viża. Il-Kummissjoni kkonkludiet li t-titjib sinifikanti fis-sitwazzjoni ekonomika u soċjali tal-Perù f’dawn l-aħħar snin ipprovdiet ġustifikazzjoni għala l-Peruvjani għandhom jingħataw aċċess mingħajr viża fit-territorju tal-Istati Membri, filwaqt li r-riskji relatati mal-liberalizzazzjoni tal-viża ġew meqjusa maniġġabbli, inter alia permezz ta' kooperazzjoni msaħħa dwar ir-ritorn u kontrolli fuq il-fruntieri implimentati b’mod korrett. Barra minn hekk, il-ftehim tal-eżenzjoni tal-viża fih is-salvagwardji neċessarji għas-sospensjoni jew it-terminazzjoni tal-ftehim jekk dan ikun meħtieġ biex jiġu evitati riskji għall-Unjoni marbuta mas-sigurtà jew mal-migrazzjoni.

               F'Marzu 2015, il-Kummissjoni ppreżentat Rakkomandazzjoni lill-Kunsill biex jawtorizzaha tibda negozjati dwar ftehimiet ta’ eżenzjoni mill-viża mal-Kolombja u l-Perù
                  5
               . Fid-19 ta’ Mejju 2015, il-Kunsill indirizza direttivi ta’ negozjati lill-Kummissjoni. In-negozjati mal-Perù nfetħu fl-20 ta’ Mejju 2015 fi Brussell. Matul din il-laqgħa, l-abbozz tat-test kollu seta' jiġi rivedut, ġew suġġeriti numru żgħir ta' modifikazzjonijiet u ntlaħaq qbil dwar l-aspetti kollha tiegħu. Bidla żgħira ġiet miżjuda fil-jiem ta' wara.

               Il-ftehim ġie inizjalat min-negozjaturi ewlenin fid-9 ta’ Ġunju 2015; saret ċerimonja uffiċjali fil-marġini tas-Summit UE-CELAC fl-10 ta’ Ġunju 2015. It-test tal-ftehim kien ġie ċċirkolat lill-Istati Membri fis-27 ta’ Mejju 2015 u aktar informazzjoni ġiet ipprovduta waqt laqgħa tal-Grupp ta’ Ħidma dwar il-Viża tal-Kunsill fil-15 ta’ Ġunju 2015.

               2.IL-BAŻI LEGALI

               Min-naħa tal-Unjoni, il-bażi legali għall-Ftehim hija l-punt (a) tal-Artikolu 77(2) tat-Trattat dwar il-Funzjonament tal-Unjoni Ewropea (TFUE), flimkien mal-Artikolu 218 tiegħu.

               Il-proposta mehmuża tikkostitwixxi l-istrument legali għall-iffirmar tal-ftehim. Il-Kunsill ser jiddeċiedi b’maġġoranza kwalifikata.

               Filwaqt li jqis il-fatt li l-Perù se jkun jista' jlesti l-proċedura ta’ ratifika interna tiegħu malajr, id-deċiżjoni proposta dwar l-iffirmar tistabbilixxi l-applikazzjoni proviżorja tal-ftehim mill-ġurnata ta' wara d-data tal-iffirmar tiegħu skont l-Artikolu 218(5) TFUE. Filwaqt li tqis il-ħtieġa għall-kunsens tal-Parlament Ewropew qabel jiġi konkluż il-ftehim, il-Kummissjoni ser tinforma lill-Parlament Ewropew dwar l-applikazzjoni proviżorja tal-ftehim.

               3.IR-RIŻULTAT TAN-NEGOZJATI

               Il-Kummissjoni tqis li l-objettivi stabbiliti mill-Kunsill fid-direttivi ta’ negozjati tiegħu nkisbu, u li l-abbozz ta’ ftehim għall-eżenzjoni mill-viża huwa aċċettabbli għall-Unjoni.

               Il-kontenut finali tiegħu jista’ jitqassar kif ġej:

               Għan

               Il-ftehim jipprovdi għal vjaġġar mingħajr viża għaċ-ċittadini tal-Unjoni Ewropea u għaċ-ċittadini tal-Perù meta jivvjaġġaw lejn it-territorju tal-Parti Kontraenti l-oħra għal perjodu massimu ta' 90 jum fi kwalunkwe perjodu ta’ 180 jum.

               Sabiex jitħares it-trattament ugwali taċ-ċittadini kollha tal-UE, ġiet inkluża dispożizzjoni fil-ftehim li tiddikjara li l-Perù jista’ jissospendi jew itemm il-ftehim fir-rigward biss tal-Istati Membri kollha tal-Unjoni Ewropea u li l-Unjoni tistà wkoll tissospendi jew ittemm il-ftehim fir-rigward tal-Istati Membri tagħha.

               Is-sitwazzjoni speċifika tar-Renju Unit u tal-Irlanda hija riflessa fil-preambolu.

               Kamp ta' applikazzjoni

               L-eżenzjoni mill-viża tkopri l-kategoriji kollha ta’ persuni (dawk li għandhom passaport ordinarju, diplomatiku, tas-servizz/uffiċjali jew speċjali) li jivvjaġġaw għal skopijiet diversi, ħlief bl-iskop tat-twettiq ta' attività bi ħlas. Għal din il-kategorija tal-aħħar, kull Stat Membru kif ukoll il-Perù jibqgħu liberi li jimponu r-rekwiżit tal-viża fuq iċ-ċittadini tal-Parti l-oħra skont il-liġi tal-Unjoni jew il-liġi nazzjonali applikabbli. Sabiex tkun żgurata implimentazzjoni armonizzata, qed tiġi mehmuża dikjarazzjoni konġunta mal-Ftehim dwar l-interpretazzjoni tal-kategorija ta' persuni li jivvjaġġaw bl-iskop ta’ attività bi ħlas.

               Tul ta' żmien tas-soġġorn

               Il-ftehim jipprovdi għal vjaġġar mingħajr viża għaċ-ċittadini tal-Unjoni Ewropea u għaċ-ċittadini tal-Perù meta jivvjaġġaw lejn it-territorju tal-Parti Kontraenti l-oħra għal perjodu massimu ta' 90 jum fi kwalunkwe perjodu ta’ 180 jum. Dikjarazzjoni konġunta dwar l-interpretazzjoni ta’ dan il-perjodu ta’ 90 jum fi kwalunkwe perjodu ta' 180 jum hija mehmuża ma’ dan il-ftehim.

               Il-ftehim iqis is-sitwazzjoni tal-Istati Membri li għadhom ma japplikawx l-acquis ta' Schengen b’mod sħiħ. Sakemm mhumiex parti miż-żona Schengen mingħajr fruntieri interni, l-eżenzjoni mill-viża tagħti dritt liċ-ċittadini tal-Perù biex jibqgħu għal 90 jum fi kwalunkwe perjodu ta’ 180 jum fit-territorju ta’ kull wieħed minn dawk l-Istati Membri (preżentement il-Bulgarija, il-Kroazja, Ċipru u r-Rumanija), irrispettivament mill-perjodu kkalkulat għaż-żona Schengen kollha.

               Applikazzjoni territorjali

               Il-ftehim għandu dispożizzjonijiet relatati mal-applikazzjoni territorjali tiegħu: fil-każ ta’ Franza u n-Netherlands, l-eżenzjoni mill-viża tintitola liċ-ċittadini tal-Perù biex jibqgħu biss f’dawk it-territorji Ewropej tal-Istati Membri.

               Dikjarazzjonijiet

               Barra mid-dikjarazzjonijiet konġunti msemmija hawn fuq, erba’ dikjarazzjonijiet konġunti oħra huma mehmuża mal-ftehim:

               –dwar l-assoċjazzjoni tan-Norveġja, l-Iżlanda, l-Iżvizzera u l-Liechtenstein mal-implimentazzjoni, l-applikazzjoni u l-iżvilupp tal-acquis ta’ Schengen;

               –dwar it-tixrid totali tal-informazzjoni dwar il-kontenut u l-konsegwenzi tal-ftehim dwar l-eżenzjoni mill-viża u kwistjonijiet relatati, bħal kundizzjonijiet għad-dħul fit-territorju;

               –dwar l-introduzzjoni ta’ passaporti bijometriċi mir-Repubblika tal-Perù, li tiddikjara li l-Perù timpenja ruħha li toħroġ passaporti bijometriċi sa mhux aktar tard mill-31 ta’ Diċembru 2015 u li n-nuqqas li tintroduċi passaporti bijometriċi sa dik id-data jikkostitwixxi bażi suffiċjenti għas-sospensjoni tal-ftehim; u

               –dwar il-kooperazzjoni rigward il-migrazzjoni irregolari. Din id-dikjarazzjoni tfakkar fl-impenn skont l-Artikolu 49(3) tal-Ftehim ta’ Djalogu Politiku u ta’ Kooperazzjoni bejn l-Unjoni u l-Komunità Andina dwar ir-riammissjoni tal-migranti irregolari tagħhom. Il-Partijiet se jissorveljaw dan l-impenn mill-qrib u jaqblu li jikkonkludu ftehim ta' riammissjoni fuq talba ta’ waħda mill-Partijiet, b’mod partikolari f’każ ta’ żieda ta’ migrazzjoni irregolari u ta' problemi rigward ir-riammissjoni ta’ migranti irregolari. In-nuqqas milli jikkonkludu ftehim ta' riammissjoni meta mitluba hija raġuni biżżejjed għas-sospensjoni tal-ftehim.

               4.KONKLUŻJONI

               Fid-dawl tar-riżultati msemmija hawn fuq, il-Kummissjoni tipproponi li l-Kunsill

               –jiddeċiedi li l-ftehim jiġi ffirmat f’isem l-Unjoni u jawtorizza lill-President tal-Kunsill biex jaħtar lill-persuna/i bis-setgħa li tiffirma/jiffirmaw f’isem l-Unjoni;

               –japprova l-applikazzjoni proviżorja tal-ftehim sakemm dan jidħol fis-seħħ.

               2015/0197 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u r-Repubblika tal-Perù dwar l-eżenzjoni mill-viża għal perjodu qasir

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2) flimkien mal-Artikolu 218(5) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Ir-Regolament (UE) Nru 509/2014 tal-Parlament Ewropew u tal-Kunsill
                  6
                ittrasferixxa r-referenza għall-Perù mill-Anness I għall-Anness II tar-Regolament tal-Kunsill (KE) Nru 539/2001
                  7
               .

               (2)Ir-referenza għal dak il-pajjiż hija akkumpanjata b'nota f'qiegħ il-paġna li tispeċifika li l-eżenzjoni mir-rekwiżit tal-viża tapplika mid-data tad-dħul fis-seħħ ta’ ftehim dwar l-eżenzjoni mill-viża li għandu jiġi konkluż mal-Unjoni Ewropea.

               (3)Skont il-premessa 5 tar-Regolament (UE) Nru 509/2014, il-Kummissjoni vvalutat is-sitwazzjoni tal-Perù fir-rigward tal-kriterji stabbiliti f’dak ir-Regolament. Fid-29 ta’ Ottubru 2014, il-Kummissjoni adottat rapport li jikkonkludi li t-titjib sinifikanti fis-sitwazzjoni ekonomika u soċjali tal-Perù f’dawn l-aħħar snin ipprovda ġustifikazzjoni għala ċ-ċittadini Peruvjani għandhom ikunu eżentati mir-rekwiżit tal-viża meta jivvjaġġaw lejn it-territorju tal-Istati Membri.

               (4)Bid-deċiżjoni tiegħu tad-19 ta’ Mejju 2015, il-Kunsill awtorizza lill-Kummissjoni biex tinnegozja ftehim bejn l-Unjoni Ewropea u l-Perù dwar l-eżenzjoni mill-viża għal perjodu qasir. In-negozjati dwar il-ftehim inbdew fl-20 ta' Mejju 2015 u ġew finalizzati malajr.

               (5)Il-Ftehim li ġie inizjalat fid-9 ta’ Ġunju 2015 għandu jiġi ffirmat u d-dikjarazzjonijiet mehmuża iridu jiġu approvati. Il-Ftehim għandu jiġi applikat fuq bażi proviżorja, sakemm jintemmu l-proċeduri għall-konklużjoni formali tiegħu.

               (6)Skont il-Protokoll dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja u l-Protokoll dwar l-acquis ta’ Schengen integrat fil-qafas tal-Unjoni Ewropea, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u li jikkonferma li d-dispożizzjonijiet tal-Ftehim ma japplikawx għar-Renju Unit u l-Irlanda,

               ADOTTA DIN ID-DEĊIZJONI:

               Artikolu 1

               L-iffirmar tal-Ftehim bejn l-Unjoni Ewropea u r-Repubblika tal-Perù dwar l-eżenzjoni mill-viża għal perjodu qasir (minn issa 'l quddiem imsejjaħ il-Ftehim) huwa b'dan approvat f'isem l-Unjoni, soġġett għall-konklużjoni tiegħu.

               It-test tal-Ftehim jinsab mehmuż ma' din id-Deċiżjoni.

               Artikolu 2

               Id-dikjarazzjonijiet mehmuża ma' din id-Deċiżjoni jiġu approvati f'isem l-Unjoni.

               Artikolu 3

               Il-President tal-Kunsill huwa b’dan awtorizzat li jaħtar il-persuna/i li jkollha/jkollhom is-setgħa li jiffirmaw il-Ftehim f’isem l-Unjoni, soġġett għall-konklużjoni tiegħu.

               Artikolu 4

               Il-Ftehim japplika b’mod proviżorju mill-ġurnata wara d-data tal-iffirmar tiegħu, sakemm jitlestew il-proċeduri meħtieġa għal konklużjoni.

               Magħmul fi Brussell,

                     Għall-Kunsill

                     Il-President

                     (1)
                  Ir-Regolament tal-Kunsilll (KE) Nru 539/2001 tal-15 ta' Marzu 2001 li jelenka l-pajjiżi terzi fejn iċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżentati minn dik il-ħtieġa, ĠU L 81, 21.03.2001, p. 1

                     (2)
                  Ir-Regolament (UE) Nru 509/2014 tal-Parlament Ewropew u tal-Kunsill tal-15 ta' Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa, ĠU L 149, 20.05.2014, p. 67

                     (3)
                  COM(2014) 663, tas-29.10.2014

                     (4)
                  COM(2014) 665, tas-29.10.2014

                     (5)
                  COM(2015) 119, 11.3.2015

                     (6)
                  Ir-Regolament (UE) Nru 509/2014 tal-Parlament Ewropew u tal-Kunsill tal-15 ta' Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa, ĠU L 149, 20.05.2014, p. 67.

                     (7)
                  Ir-Regolament tal-Kunsilll (KE) Nru 539/2001 tal-15 ta' Marzu 2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżentati minn dik il-ħtieġa, ĠU L 81, 21.03.2001, p. 1.

    ---documentbreak---

               IL-KUMMISSJONI EWROPEA
            Brussell, 14.9.2015
            COM(2015) 437 final
            ANNESS
            tal-
            Proposta għal Deċiżjoni tal-Kunsill
            dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u r-Repubblika tal-Perù dwar l-eżenzjoni mill-viża għal perjodu qasir

               ANNESS

               tal-

               Proposta għal Deċiżjoni tal-Kunsill

               dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u r-Repubblika tal-Perù dwar l-eżenzjoni mill-viża għal perjodu qasir

               FTEHIM

               bejn l-Unjoni Ewropea u r-Repubblika tal-Perù dwar l-eżenzjoni mill-viża għal perjodu qasir

               L-UNJONI EWROPEA, minn hawn 'il quddiem imsejħa “l-Unjoni” jew “l-UE”, u

               IR-REPUBBLIKA TAL-PERÙ, minn hawn ’il quddiem imsejħa "il-Perù",

               minn hawn 'il quddiem imsejħin flimkien bħala l-“Partijiet Kontraenti”,

               BIL-ĦSIEB li jiġu żviluppati ulterjorment relazzjonijiet ta' ħbiberija bejn il-Partijiet Kontraenti u bix-xewqa li jiġi ffaċilitat l-ivvjaġġar billi jiġi żgurat dħul u soġġorn għal perjodu qasir mingħajr viża għaċ-ċittadini tagħhom,

               FILWAQT LI JIKKUNSIDRAW ir-Regolament (UE) Nru 509/2014 tal-Parlament Ewropew u tal-Kunsill tal-15 ta' Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa
                  1
                billi, inter alia, jittrasferixxi 19-il pajjiż terz, inkluż il-Perù, mal-lista ta' pajjiżi terzi li ċ-ċittadini tagħhom huma eżentati mir-rekwiżit tal-viża għal soġġorni qosra fl-Istati Membri,

               FILWAQT LI HUMA KONXJI li l-Artikolu 1 tar-Regolament (UE) Nru 509/2014 jistipula li għal dawk id-19-il pajjiż, l-eżenzjoni mir-rekwiżit tal-viża tibda' tapplika mid-data tad-dħul fis-seħħ ta' ftehim dwar l-eżenzjoni mill-viża li għandu jiġi konkluż mal-Unjoni,

               FILWAQT LI JIXTIEQU li jitħares il-prinċipju ta' trattament ugwali taċ-ċittadini kollha tal-UE,

               FILWAQT LI JQISU li l-persuni li jivvjaġġaw bl-għan li jwettqu attività bi ħlas matul is-soġġorn qasir tagħhom mhumiex koperti b'dan il-Ftehim u għalhekk għal dik il-kategorija, ir-regoli rilevanti tal-liġi tal-Unjoni u tal-liġi nazzjonali tal-Istati Membri u tal-liġi nazzjonali tal-Perù dwar l-obbligu jew l-eżenzjoni mill-viża u dwar l-aċċess għal impjieg jibqgħu japplikaw,

               FILWAQT LI JQISU l-Protokoll dwar il-pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja u l-Protokoll dwar l-acquis ta' Schengen integrat fil-qafas tal-Unjoni Ewropea, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u filwaqt li jikkonfermaw li d-dispożizzjonijiet ta' dan il-Ftehim ma japplikawx għar-Renju Unit u l-Irlanda,

               FTIEHMU KIF ĠEJ:

               ARTIKOLU 1

               Għan

               Dan il-Ftehim jipprovdi għal vjaġġar mingħajr viża għaċ-ċittadini tal-Unjoni u għaċ-ċittadini tal-Perù meta jivvjaġġaw lejn it-territorju tal-Parti Kontraenti l-oħra għal perjodu massimu ta' 90 jum fi kwalunkwe perjodu ta' 180 jum.

               ARTIKOLU 2

               Definizzjonijiet

               Għall-finijiet ta' dan il-Ftehim,

               (a)
                     “Stat Membru” tfisser kwalunkwe Stat Membru tal-Unjoni, bl-eċċezzjoni tar-Renju Unit u l-Irlanda;

               (b)
                     “ċittadin tal-Unjoni” tfisser ċittadin ta' Stat Membru kif definit fil-punt (a);

               (c)
                     “ċittadin tal-Perù” tfisser persuna li għandha n-nazzjonalità Peruvjana;

               (d)
                     "żona Schengen" tfisser iż-żona mingħajr fruntieri interni li tinkludi t-territorji tal-Istati Membri kif definit fil-punt (a) li japplikaw l-acquis ta’ Schengen b’mod sħiħ.

               ARTIKOLU 3

               Kamp ta' applikazzjoni

               1.
                     Iċ-ċittadini tal-Unjoni li għandhom passaport ordinarju, diplomatiku, tas-servizz, uffiċjali jew speċjali, li hu validu u maħruġ minn Stat Membru, jistgħu jidħlu u jibqgħu mingħajr viża fit-territorju tal-Perù għall-perjodu tas-soġġorn kif definit fl-Artikolu 4(1).

               Iċ-ċittadini tal-Perù li għandhom passaport ordinarju, diplomatiku, tas-servizz, uffiċjali jew speċjali, li hu validu u maħruġ mill-Perù, jistgħu jidħlu u jibqgħu mingħajr viża fit-territorju tal-Istati Membri għall-perjodu tas-soġġorn kif definit fl-Artikolu 4(2).

               2.
                     Il-paragrafu 1 ta' dan l-Artikolu ma japplikax għal persuni li jivvjaġġaw bl-għan li jwettqu attività bi ħlas.

               Għal din il-kategorija ta’ persuni, kull Stat Membru jista’ jiddeċiedi b’mod individwali li jimponi r-rekwiżit tal-viża fuq iċ-ċittadini tal-Perù jew li jirtirah skont l-Artikolu 4(3) tar-Regolament tal-Kunsill (KE) Nru 539/2001
                  2
               .

               Għal din il-kategorija ta’ persuni, il-Perù jista’ jiddeċiedi dwar ir-rekwiżit tal-viża jew l-eżenzjoni mill-viża għaċ-ċittadini ta’ kull Stat Membru b’mod individwali skont il-liġi nazzjonali tiegħu.

               3.
                     L-eżenzjoni mill-viża pprovduta b'dan il-Ftehim għandha tapplika mingħajr preġudizzju għal-liġijiet tal-Partijiet Kontraenti dwar il-kundizzjonijiet tad-dħul u tas-soġġorn qasir. L-Istati Membri u l-Perù jirriżervaw id-dritt li jirrifjutaw id-dħul u s-soġġorn qasir fit-territorji tagħhom jekk ma jintlaħqux waħda jew aktar minn dawn il-kundizzjonijiet.

               4.
                     L-eżenzjoni mill-viża tapplika irrispettivament mill-metodu ta' trasport użat biex jinqasmu l-fruntieri tal-Partijiet Kontraenti.

               5.
                     Kwistjonijiet mhux koperti minn dan il-Ftehim ikunu regolati mil-liġi tal-Unjoni, mil-liġi nazzjonali tal-Istati Membri u mil-liġi nazzjonali tal-Perù.

               ARTIKOLU 4

               Tul ta' żmien tas-soġġorn

               1.
                     Iċ-ċittadini tal-Unjoni jistgħu jibqgħu fit-territorju tal-Perù għal perjodu massimu ta' 90 jum fi kwalunkwe perjodu ta' 180 jum.

               2.
                     Iċ-ċittadini tal-Perù jistgħu jibqgħu fit-territorju tal-Istati Membri li japplikaw l-acquis ta' Schengen b'mod sħiħ għal perjodu massimu ta' 90 jum fi kwalunkwe perjodu ta' 180 jum. Dak il-perjodu jiġi kkalkulat indipendentement minn kwalunkwe soġġorn fi Stat Membru li għadu ma japplikax l-acquis ta' Schengen b'mod sħiħ.

               Iċ-ċittadini tal-Perù jistgħu jibqgħu għal perjodu massimu ta' 90 jum fi kwalunkwe perjodu ta' 180 jum fit-territorju ta' kull Stat Membru li għadu ma japplikax l-acquis ta' Schengen fl-intier tiegħu, irrispettivament mill-perjodu tas-soġġorn ikkalkulat għat-territorju ta' Stati Membri li japplikaw l-acquis ta' Schengen b'mod sħiħ.

               3.
                     Dan il-Ftehim ma jaffettwax il-possibbiltà li l-Perù u l-Istati Membri jestendu l-perjodu tas-soġġorn għal aktar minn 90 jum f'konformità mal-liġijiet nazzjonali rispettivi tagħhom u mal-liġi tal-Unjoni.

               ARTIKOLU 5

               Applikazzjoni territorjali

               1.
                     Fir-rigward tar-Repubblika Franċiża, dan il-Ftehim japplika biss għat-territorju Ewropew tar-Repubblika Franċiża.

               2.
                     Fir-rigward tar-Renju tan-Netherlands, dan il-Ftehim japplika biss għat-territorju Ewropew tar-Renju tan-Netherlands.

               ARTIKOLU 6

               Kumitat Konġunt għall-ġestjoni tal-Ftehim

               1.
                     Il-Partijiet Kontraenti jistabbilixxu Kumitat Konġunt ta' esperti (minn hawn 'il quddiem imsejjaħ il-“Kumitat”), magħmul minn rappreżentanti tal-Unjoni u minn rappreżentanti tal-Perù. L-Unjoni tkun irrappreżentata mill-Kummissjoni Ewropea.

               2.
                     Il-Kumitat ikollu, inter alia, il-kompiti li ġejjin:

               (a)
                     li jissorvelja l-implimentazzjoni ta' dan il-Ftehim;

               (b)
                     li jissuġġerixxi emendi jew żidiet għal dan il-Ftehim;

               (c)
                     li jsolvi tilwimiet li jinħolqu mill-interpretazzjoni jew l-applikazzjoni ta' dan il-Ftehim.

               3.
                     Il-Kumitat jitlaqqa' kull meta jkun meħtieġ, fuq talba ta' waħda mill-Partijiet Kontraenti.

               4.
                     Il-Kumitat jistabbilixxi r-regoli ta' proċedura tiegħu.

               ARTIKOLU 7

               Ir-relazzjoni ta' dan il-Ftehim ma' ftehimiet bilaterali eżistenti għall-eżenzjoni mill-viża
                  bejn l-Istati Membri u l-Perù

               Dan il-Ftehim jieħu preċedenza fuq kwalunkwe ftehim jew arranġament bilaterali konkluż bejn l-Istati Membri individwali u l-Perù, sa fejn dawn ikopru kwistjonijiet li jaqgħu fil-kamp ta' applikazzjoni tiegħu.

               ARTIKOLU 8

               Dispożizzjonijiet finali

               1.
                     Dan il-Ftehim jiġi ratifikat jew approvat mill-Partijiet Kontraenti skont il-proċeduri interni rispettivi tagħhom u għandu jidħol fis-seħħ fl-ewwel jum tat-tieni xahar wara d-data tal-aħħar waħda miż-żewġ notifiki li bihom il-Partijiet Kontraenti jinnotifikaw lil xulxin li dawk il-proċeduri jkunu tlestew.

               Dan il-Ftehim jiġi applikat fuq bażi proviżorja mill-ġurnata wara d-data tal-iffirmar tiegħu.

               2.
                     Dan il-Ftehim qed jiġi konkluż għal perjodu indefinit, sakemm ma jintemmx f'konformità mal-paragrafu 5.

               3.
                     Dan il-Ftehim jista' jiġi emendat bi ftehim bil-miktub bejn il-Partijiet Kontraenti. L-emendi jidħlu fis-seħħ wara li l-Partijiet Kontraenti jkunu nnotifikaw lil xulxin li tlestew il-proċeduri interni tagħhom meħtieġa għal dan il-għan.

               4.
                     Kull Parti Kontraenti tista' tissospendi l-Ftehim kollu jew parti minnu, b'mod partikolari, għal raġunijiet ta' politika pubblika, il-protezzjoni tas-sigurtà nazzjonali jew il-protezzjoni tas-saħħa pubblika, l-immigrazzjoni irregolari jew l-introduzzjoni mill-ġdid tar-rekwiżit tal-viża minn kull Parti Kontraenti. Id-deċiżjoni dwar is-sospensjoni tiġi nnotifikata lill-Parti Kontraenti l-oħra sa mhux aktar tard minn xahrejn qabel id-dħul fis-seħħ ippjanat tagħha. Il-Parti Kontraenti li tkun issospendiet l-applikazzjoni ta' dan il-Ftehim tgħarraf minnufih lill-Parti Kontraenti l-oħra f'każ li r-raġunijiet għas-sospensjoni ma jibqgħux jeżistu u tneħħi dik is-sospensjoni.

               5.
                     Kull Parti Kontraenti tista' ttemm dan il-Ftehim billi tagħti avviż bil-miktub lill-Parti l-oħra. Dan il-Ftehim ma jibqax fis-seħħ 90 jum wara dik id-data.

               6.
                     Il-Perù jista' jissospendi jew itemm dan il-Ftehim biss fil-konfront tal-Istati Membri kollha.

               7.
                     L-Unjoni tista' tissospendi jew ittemm dan il-Ftehim biss fil-konfront tal-Istati Membri kollha tagħha.

               Magħmul f’żewġ kopji bil-Bulgaru, bl-Ispanjol, biċ-Ċek, bid-Daniż, bil-Ġermaniż, bl-Estonjan, bil-Grieg, bl-Ingliż, bil-Franċiż, bil-Kroat, bit-Taljan, bil-Latvjan, bil-Litwan, bl-Ungeriż, bil-Malti, bin-Netherlandiż, bil-Pollakk, bil-Portugiż, bir-Rumen, bis-Slovakk, bis-Sloven, bil-Finlandiż u bl-Isvediż, fejn kull test huwa ugwalment awtentiku.

               DIKJARAZZJONI KONĠUNTA FIR-RIGWARD TAL-IŻLANDA, IN-NORVEĠJA, L-IŻVIZZERA
                  U L-LIECHTENSTEIN

               Il-Partijiet Kontraenti jirrimarkaw ir-relazzjoni mill-qrib li teżisti bejn l-Unjoni Ewropea u n-Norveġja, l-Iżlanda, l-Iżvizzera u l-Liechtenstein, b'mod partikolari grazzi għall-Ftehimiet tat-18 ta' Mejju 1999 u tas-26 ta' Ottubru 2004 dwar l-assoċjazzjoni ta' dawk il-pajjiżi mal-implimentazzjoni, l-applikazzjoni u l-iżvilupp tal-acquis ta' Schengen.

               F'tali ċirkostanzi hu mixtieq li l-awtoritajiet tan-Norveġja, l-Iżlanda, l-Iżvizzera u l-Liechtenstein, minn naħa, u l-awtoritajiet tal-Perù, min-naħa l-oħra, jikkonkludu, mingħajr dewmien, ftehimiet bilaterali dwar l-eżenzjoni mill-viża għal perjodu qasir f'termini simili għal dawk ta' dan il-Ftehim.

               DIKJARAZZJONI KONĠUNTA DWAR L-INTERPRETAZZJONI TAL-KATEGORIJA TA' PERSUNI LI JIVVJAĠĠAW BIL-GĦAN LI JWETTQU ATTIVITÀ BI ĦLAS KIF PREVIST FL-ARTIKOLU 3(2) TA' DAN IL-FTEHIM

               Bix-xewqa li tkun żgurata interpretazzjoni komuni, il-Partijiet Kontraenti jaqblu li, għall-finijiet ta' dan il-Ftehim, il-kategorija tal-persuni li jwettqu attività bi ħlas tkopri l-persuni li jidħlu b'għan li jkollhom impjieg bi qliegħ jew attività b'remunerazzjoni fit-territorju tal-Parti Kontraenti l-oħra bħala impjegat jew fornitur ta' servizz.

               Din il-kategorija ma għandhiex tkopri:

               –
                     persuni tan-negozju, jiġifieri persuni li jivvjaġġaw b'għan ta' deliberazzjoni tan-negozju (mingħajr ma jkunu impjegati fil-pajjiż tal-Parti Kontraenti l-oħra),

               –
                     dawk li jwettqu attività sportiva jew ta' spettaklu fuq bażi ad hoc,

               –
                     ġurnalisti mibgħuta mill-midja tal-pajjiż ta' residenza tagħhom, u,

               –
                     apprendisti intra-korporattivi.

               L-implimentazzjoni ta' din id-Dikjarazzjoni tkun sorveljata mill-Kumitat Konġunt fi ħdan ir-responsabbiltà tiegħu skont l-Artikolu 6 ta' dan il-Ftehim, u jista' jipproponi modifiki meta, fuq il-bażi tal-esperjenzi tal-Partijiet Kontraenti, jikkunsidrahom neċessarji.

               Din id-Dikjarazzjoni hija mingħajr preġudizzju għad-definizzjoni ta’ kategoriji ta’ vjaġġaturi fil-liġi nazzjonali tal-Perù għall-iskop ta’ dħul, ħruġ, tranżitu u soġġorn fit-territorju tal-Perù.

               DIKJARAZZJONI KONĠUNTA DWAR L-INTERPRETAZZJONI TAL-PERJODU TA' 90 JUM
                  FI KWALUNKWE PERJODU TA' 180 JUM KIF STABBILIT FL-ARTIKOLU 4 TA' DAN IL-FTEHIM

               Il-Partijiet Kontraenti jifhmu li l-perjodu massimu ta' 90 jum fi kwalunkwe perjodu ta' 180 jum kif previst mill-Artikolu 4 ta' dan il-Ftehim ifisser jew soġġorn kontinwu jew bosta soġġorni konsekuttivi, li t-tul ta' żmien totali tagħhom ma jaqbiżx id-90 jum fi kwalunkwe perijodu ta' 180 jum.

               Il-kunċett ta' “kwalunkwe” jimplika l-applikazzjoni ta' perjodu ta' referenza mobbli ta' 180 jum, billi wieħed iħares lura lejn kull ġurnata tas-soġġorn fl-aħħar perjodu ta' 180 jum, sabiex jiġi vverifikat jekk ir-rekwiżit tad-90 jum fi kwalunkwe perijodu ta' 180 jum għadux jiġi ssodisfat. Inter alia, dan ifisser li assenza għal perjodu mhux interrott ta' 90 jum tippermetti li jkun hemm soġġorn ġdid ta' mhux aktar minn 90 jum.

               DIKJARAZZJONI KONĠUNTA DWAR L-INFURMAR TAĊ-ĊITTADINI
                  DWAR IL-FTEHIM TAL-EŻENZJONI MILL-VIŻA

               Peress li tirrikonoxxi l-importanza tat-trasparenza għaċ-ċittadini tal-Unjoni Ewropea u għaċ-ċittadini tal-Perù, il-Partijiet Kontraenti jiftiehmu li jiżguraw it-tixrid totali ta' informazzjoni dwar il-kontenut u l-konsegwenzi tal-ftehim dwar l-eżenzjoni mill-viża u kwistjonijiet relatati, bħall-kundizzjonijiet għad-dħul fit-territorju.

               Dikjarazzjoni Konġunta DWAR l-introduzzjoni ta’ passaporti bijometriċi mir-Repubblika tal-Perù

               Ir-Repubblika tal-Perù bħala Parti Kontraenti tiddikjara li tkun tat kuntratt dwar il-produzzjoni ta’ passaporti bijometriċi u timpenja ruħha li toħroġ passaporti bijometriċi liċ-ċittadini tagħha sa mhux aktar tard mill-31 ta’ Diċembru 2015. Dawn il-passaporti jkunu jikkonformaw b’mod sħiħ mar-rekwiżiti tal-ICAO (Organizzazzjoni tal-Avjazzjoni Ċivili Internazzjonali) stipulati fid-Dok 9303 tal-ICAO.

               Il-Partijiet Kontraenti jaqblu li n-nuqqas milli jintroduċu passaporti bijometriċi sal-31 ta’ Diċembru 2015 jikkostitwixxi raġuni suffiċjenti għas-sospensjoni ta’ dan il-Ftehim skont il-proċeduri stabbiliti fl-Artikolu 8(4).

               DIKJARAZZJONI KONĠUNTA DWAR IL-KOOPERAZZJONI RIGWARD IL-MIGRAZZJONI IRREGOLARI

               Il-Partijiet Kontraenti jfakkru li skont l-Artikolu 49(3) tal-Ftehim ta’ Djalogu Politiku u ta’ Koperazzjoni bejn il-Komunità Ewropea u l-Istati Membri tagħha, minn naħa waħda, u l-Komunità Andina u l-pajjiżi membri tagħha, min-naħa l-oħra, il-Partijiet jaqblu li jaċċettaw mill-ġdid il-migranti irregolari tagħhom.

               Il-Partijiet Kontraenti se jissorveljaw dan l-impenn mill-qrib. Huma jaqblu li jikkonkludu, fuq talba ta’ waħda mill-Partijiet, u b’mod partikolari fil-każ ta’ żieda ta’ migrazzjoni irregolari u problemi dwar ir-riammissjoni ta’ migranti irregolari wara d-dħul fis-seħħ tal-ftehim dwar l-eżenzjoni mill-viża għal perjodu qasir, ftehim li jirregola l-obbligi speċifiċi taż-żewġ partijiet dwar ir-riammissjoni.

               Il-Partijiet Kontraenti jaqblu li n-nuqqas milli jikkonkludu tali ftehim ta' riammissjoni fuq talba jikkostitwixxi raġuni suffiċjenti għas-sospensjoni ta’ dan il-Ftehim skont il-proċeduri stabbiliti fl-Artikolu 8(4).

               ___

                     (1)
                  ĠUUE L 149, 20.5.2014, p. 67.

                     (2)
                  Ir-Regolament tal-Kunsill (KE) Nru 539/2001 tal-15 ta' Marzu 2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżentati minn dik il-ħtieġa (ĠU L 81, 21.3.2001, p. 1).